Predkladacia správa

Materiál Správa o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 12. 2004) predkladá Ministerstvo výstavby a regionálneho rozvoja SR na rokovanie vlády Slovenskej republiky na základe uznesenia vlády SR č. 465 z  19. mája 2004.  

Predložená správa je druhou z pravidelne štvrťročne predkladaných správ až do schválenia Národného strategického referenčného rámca Európskou komisiou. Obsahom materiálu sú informácie o obsadení štátnozamestnaneckého miesta mimoriadnej významnosti, o doplnení pracovnej skupiny na koordináciu prác pri spracovaní Národného strategického referenčného rámca na programovacie obdobie 2007 až 2013, o aktualizácii harmonogramu spracovania Národného strategického referenčného rámca na programovacie obdobie 2007 až 2013 a stave jeho plnenia, o prvom zasadnutí medzirezortnej pracovnej skupiny zloženej z odborníkov na úrovni riaditeľov a generálnych riaditeľov relevantných rezortov a o záveroch druhého stretnutia pracovnej skupiny ministrov na koordináciu prác pri spracovaní Národného strategického referenčného rámca na programovacie obdobie 2007 až 2013.

Dňa 14. 12. 2004 bola v poradí druhá Správa o stave prác na spracovaní Národného strategického referenčného rámca na programovacie obdobie 2007 až 2013 predmetom zasadnutia pracovnej skupiny ministrov. Predložené pripomienky na uvedenom zasadnutí boli akceptované a  materiál bol doplnený o závery zo zasadnutia. 

Rovnako dňa 14. 12. 2004 bol materiál prerokovaný na zasadnutí Rady vlády SR pre regionálnu politiku a dohľad nad štrukturálnymi operáciami. Rada vzala správu na vedomie. 

Predložený materiál nemá finančný, ekonomický, environmentálny vplyv, ani vplyv na zamestnanosť.